Biroul de informare publică şi relaţii cu presa din cadrul Parchetului de pe lângă Înalta Curte de Casaţie şi Justiţie, este împuternicit să aducă la cunoştinţa opiniei publice următoarele:

Procurori ai Parchetului de pe lângă Judecătoria Arad au dispus, prin rechizitoriu, trimiterea în judecată a inculpatului NEACŞA CORNEL sub aspectul săvârşirii infracţiunilor de evaziune fiscală (2 fapte).

Probele administrate în cauză, pe parcursul urmăririi penale, au relevat faptul că inculpatul, în calitate de administrator al unei societăţi comerciale,  în perioada aprilie - octombrie 2009, nu a declarat veniturile realizate de societate, sustrăgându-se astfel de la plata obligaţiilor fiscale datorate bugetului de stat. Totodată, inculpatul, în aceeaşi calitate, a evidenţiat în decontul de TVA  aferent trimestrului II al anului 2009, cheltuieli care nu  aveau la bază operaţiuni reale, în scopul deducerii TVA.

 Prin modul descris anterior, inculpatul a produs bugetului de stat un prejudiciu în valoare de 870.701 lei.

Dosarul a fost înaintat, spre competentă soluţionare, Tribunalului Arad.

\*

\*                \*

Procurori ai Parchetului de pe lângă judecătoria Alba Iulia au dispus, prin rechizitoriu, trimiterea în judecată  a inculpatului BRICEAG BEBE sub aspectul săvârşirii infracţiunii de evaziune fiscală.

Probatoriul administrat în cauză, pe parcursul urmăririi penale, a relevat faptul că inculpatul Briceag Bebe, în calitate de administrator al unei societăţi comerciale, în perioada aprilie - mai 2009, a omis înregistrarea în contabilitatea societăţii a operaţiunilor comerciale efectuate şi a veniturilor încasate, având ca rezultat denaturarea evidenţelor contabile în scopul sustragerii sau diminuării  obligaţiilor fiscale către stat.

Prin activitatea sa, inculpatul a cauzat bugetului consolidat al statului un prejudiciu în cuantum de 45.124 lei.

În vederea recuperării prejudiciului, procurorii au dispus instituirea măsurii sechestrului asigurator asupra bunurilor mobile şi imobile ale inculpatului, precum şi ale părţii responsabile civilmente, respectiv societatea comercială în cauză.

Dosarul a fost înaintat, spre competentă soluţionare, Judecătoriei Alba Iulia.